
  Kapittel 1


  Pusten til politietterforsker Bodil Lien sto som røyk ut av munnen hennes da hun snakket.


  «Herregud, så kaldt det er.» Hun så på kvinnen ved siden av seg. «Jeg gleder meg til å presentere deg for Miriam og Theodor.»


  Kvinnen smilte og klemte armen hennes.


  «Der bor de», sa Bodil og pekte mot det lille, hvite huset i Ytre Markeveien. «De har pyntet.» På trappen opp til hoveddøren sto en julenisse med innebygd lys. To fakler sto på hver sitt trappetrinn og blafret i den svake brisen. Rundt døren hang en grønn girlander med små lys.


  «Hei, Bodil», kom det fra bak dem idet de skulle til å gå opp trappen.


  De to kvinnene snudde seg, og Bodil så forbauset på mannen som sto der med en flaske vin i den ene hånden og en bukett blomster i den andre.


  «Du? Er du også invitert?»


  Emil Brekke lo. «Ja. Theodor syntes det var synd at jeg skulle sitte alene på nyttårsaften.» Han pekte opp mot den svarte himmelen, som lå som et fløyelsmykt teppe overstrødd med funklende diamanter. «For en fantastisk nyttårsaften. Det eneste som mangler nå, er snø. Det er rart at ikke alt er hvitt i denne kulden.» Han smilte og kom bort til dem mens han stampet med beina. Han så på den pene kvinnen ved siden av Bodil.


  «Ellen Horn,» sa Bodil. «En treningskollega. Møt min kollega Emil Brekke.»


  Kvinnen strakte fram en hanskekledd hånd. «Hyggelig», sa hun. «Unnskyld hansken.»


  «Det går helt fint.» Emil grep hånden og så på dem begge. «Herregud», sa han. «Så like dere er. Dere kunne vært søstre. Like pene begge to.»


  De to kvinnene så på hverandre og lo. «Ja. Vi har mye moro med det.»


  «Skal vi gå inn?» Emil pekte mot døren.


  Bodil trykket på dørklokken. Det gikk bare noen minutter, så sto Theodor Solomonsen, nå partner og samboer med advokat Miriam Lundquist, foran dem med et stort smil.


  «Der er dere.» Han kikket over skulderen til Bodil. «Der er du også, Emil. Flott, da er alle kommet.» Han åpnet døren helt og gikk til side. «Kom inn før all varmen slipper ut.»


  Da alle var kommet inn i gangen, lukket Theodor døren.


  «Jeg skal ta kåpene deres.» Han hjalp først Bodil med kåpen, så Ellen. Bodil var kledd i en vid dressjakke med en eggegul bluse og bredt slips i samme stoff og farge som blusen, og en bukse som var vid øverst og trang nede ved leggen. På beina hadde hun skoletter med høye hæler. Hun så veldig sofistikert ut, syntes Theodor. Ellen var kledd i en trang, sort kjole som sluttet noen centimeter over knærne. Den hadde en diskré kløft. Theodor fulgte henne med blikket da hun slo følge med Bodil inn i stuen. Han skottet på Brekke, som hadde blikket festet på Ellens bakside med beundring i blikket. Han så Theodor studere ham og trakk til seg blikket med et smil. Han holdt fram vinen og blomstene.


  «Gi dem til Miriam. Hun er inne i stuen.» Theodor slo ut med hånden mot den åpne døren.


  Inne i stuen hadde Bodil og Ellen fått hvert sitt glass med vin, og Miriam presenterte dem for et annet par, som hadde reist seg fra sofaen.


  «Signe og Håkon Riseth,» sa Miriam.


  Bodil presenterte seg og Ellen for paret. Da håndtrykkene var over, snudde Miriam seg mot Brekke. Hun smilte mot ham og tok imot blomstene og vinflasken.


  «Det var hyggelig du ville komme», sa hun og nikket mot det andre paret. «Hils på noen venner av meg.»


  Brekke hilste på ekteparet Riseth og tok imot glasset med vin som Theodor ga ham.


  «Dette er hvitvin. Sjampanjen kommer senere», sa Theodor og pekte mot sofagruppen. «Sett dere.»


  «Skjærer du opp kalkunen, Theodor?» sa Miriam.


  «Selvfølgelig, vennen.» Han ga henne et kyss på kinnet og forsvant ut på kjøkkenet.


  «Så du er også politimann?» sa Riseth da alle hadde satt seg. «Kollega av Bodil?»


  «Hun er sjefen min», sa Brekke og løftet glasset mot Bodil.


  «Du da?» sa han og kikket på Riseth.


  «Jeg er advokat. Forsvarsadvokat sådan. Konkurrent til Miriam,» sa Riseth og smilte. «Eller kollega, alt etter som.»


  «Og din kone?»


  «Jeg er lege», sa Signe.


  «På Haukeland?»


  «Nei. Jeg er privatpraktiserende.»


  Brekke snudde seg mot Ellen. «Da er det bare deg igjen.» Han lo. «Det er alltid litt vanskelig når du treffer nye mennesker. Hva skal du prate om? For meg er hva de jobber med inngangsporten. Da er det lettere å følge opp samtalen, synes jeg.»


  «Jeg er treningsinstruktør», sa Ellen, «på et treningssenter. Det er slik jeg kjenner Bodil.»


  «Hvilket senter?»


  «Trene sammen City.»


  «Hvor holder det til?»


  «Vestre Strømkaien.»


  «Jeg har nettopp begynt å trene på Actic Norge borte i Torggaten. Jeg har gått der noen måneder nå. Det er mer givende enn treningsrommet på politihuset. Ikke fullt så mye testosteron», sa Brekke og smilte.


  Miriam kom inn fra kjøkkenet med et fat med blomkål, gulrøtter og rosenkål som hun plasserte på det flotte spisebordet, der det var dekket på til sju personer. Theodor fulgte på med et stort fat med fløtegratinerte poteter. Bordet var pyntet med en hvit linduk, og grønt granbar lå strødd utover. To lysestaker i sølv sto midt på bordet.


  «Vær så god. Kom og sett dere.»


  Gjestene reiste seg og stilte seg bak hver sin stol. Brekke så usikkert på stolene.


  «Sett deg ved siden av Signe, Emil. Theodor og jeg sitter på hver vår kortende», sa Miriam.


  Gjestene fant plassene sine, og Theodor kom inn med et stort fat med oppskåret kalkun som han plasserte midt på bordet.


  «Forsyn dere», sa han og tok en vinflaske og fylte opp glassene til gjestene før han satte seg ved kortenden, med Håkon på den ene siden og Bodil på den andre. Theodor løftet glasset og så på Miriam på den andre enden av bordet, før han lot blikket gli over gjestene.


  «Velkommen, alle sammen, og takk for det gamle.»


  Alle løftet glassene og skålte med hverandre.


  Theodor kikket rundt på gjestene og smilte.


  «Skal vi være enige om én ting?» spurte Miriam. «Ingen jobbprat under maten.»


  Alle nikket.


  «Vær så god. Forsyn dere», gjentok Theodor.


  Da de var ferdig med å spise, la Theodor fra seg servietten og så seg rundt.


  «Skal vi ta kaffen og kanskje litt attåt borte i sittegruppen?»


  «Vi hjelper Miriam å ta av bordet», sa Bodil, «så kan dere menn sette dere.» Hun reiste seg.


  Det lød skraping av stoler da alle reiste seg. Det ble til at alle hjalp til med å rydde av bordet. Da de var ferdig, skjenket Miriam kaffe til dem alle mens Theodor fant fram glass og drikkevarer. Da alle hadde fått sitt, løftet Brekke glasset med konjakk og nikket mot Miriam.


  «Takk for et fantastisk måltid», sa han, «og takk for at jeg fikk komme.»


  «Hør, hør», sa Håkon. «Jeg gir støtte til det. Og takk for det gamle.» Han løftet glasset og fikk følge av de andre.


  «Hvordan har året ditt vært, Bodil?» spurte Signe Riseth og så på Bodil. «Jeg forsto det har vært et travelt år.»


  «Ja. Vi fikk oppklart en del saker. Og nå er vi også fulltallig», sa Bodil og nikket mot Brekke. «Men jeg håper det året vi nå går inn i, blir roligere.»


  «Vi kan alltids håpe», sa Brekke og tok en liten slurk av konjakken.


  «Hva med deg, da?» sa Bodil og så på Håkon. «Jeg har forstått du har overtatt saken med Erik Glad. Hovedforhandlingen blir vel neste år?»


  Riseth kikket på Miriam. «Ja, jeg fikk den saken i fanget av Miriam. Jeg tror hun lurte meg der.»


  Miriam lo. «Det er jo en enkel sak. Han har jo tilstått alt.»


  Håkon skottet på henne og ble alvorlig. «Saken er faktisk ikke så enkel. Eller, jo, tilståelsene er der, men likevel.» Han så på Bodil. «Men jeg burde kanskje ikke si så mye, med motparten rundt bordet.»


  Bodil lo og ristet på hodet. «Vi er ferdig med å etterforske saken. Motparten din blir statsadvokaten. Det blir Kjelling du skal bryne deg på. Helt sikkert med politiadvokat Anette Askildsen som bisitter.»


  «Hvorfor er det ikke en enkel sak?» spurte Theodor.


  Riseth dreide på glasset, og lyset funklet i den gylne væsken.


  «Unnskyld at jeg bryter inn, men hvilken sak er det dere snakker om?» spurte Ellen.


  «Kan du huske en sak som sto i avisen i fjor. En bil som ble sprengt i luften og sjåføren omkom?» sa Theodor.


  Ellen nikket. «Jeg minnes det så vidt.»


  «Det var en mann, Erik Glad, som forresten satt i rullestol, som holdt noen gisler fanget på arbeidsstedet fordi han ville at søsteren, som sto bak drap på flere mennesker, skulle bli løslatt. Gislene kom seg fri, og Glad sprengte seg selv angivelig i luften. Nå viser det seg at han ikke var i bilen. Han ble senere funnet, og nå sitter han i fengsel.»


  «Ok. Da vet jeg litt mer.»


  «Hva han har gjort, er for så vidt klart nok, men hvorfor han gjorde det er mer komplisert.» Han lot blikket gli fra Theodor til Bodil. «Er han et offer, eller er han en kaldblodig drapsmann?»


  Det ble taust i rommet. Bare knitringen fra bjørkeveden i peisen og bråket fra raketter som eksploderte på utsiden, brøt stillheten.


  «Han var vel et offer til å begynne med», sa Miriam.


  Håkon nikket og satte glasset fra seg. «Jeg synes det er rart at den saken ikke ble forfulgt. Jeg mener hun som kuttet over tauet slik at han falt ned og ble lam, skulle vært straffet.»


  Theodor nikket. «Det er jeg faktisk enig i.»


  «Hvorfor skjedde ikke det?» spurte Ellen. «Nå kjenner jeg ikke saken, men hvis en eller annen er skyld i at en person blir lam, så er det vel snakk om ansvar.»


  «Saken er egentlig tragisk fra begynnelsen av. For tjue år siden var seks ungdommer nede ved et vann. Der hadde de en svinge, det vil si et tau, der de kunne svinge seg ut i vannet. En av jentene hadde kuttet i tauet slik at da Erik Glad svingte seg, falt han ned og brakk ryggen», sa Miriam. «Jeg tror at hadde den saken blitt forfulgt allerede da, så ville det som skjedde, ikke skjedd», sa Miriam. «Hadde de skyldige stått fram og tatt ansvar og bedt om unnskyldning, så tror jeg Erik ville vært fornøyd med det.»


  «Hvordan kunne de slippe unna?» sa Bodil.


  «Sosial status», sa Theodor. «Foreldrene til de fire ungdommene sto mye høyere på den sosiale rangstigen enn foreldrene til Erik og Eva Glad. Derfor ble det hele avskrevet som et uhell under lek.»


  «Det er nok mer enn det. Alle ungdommene var fra fjorten år og nedover. De ville ikke blitt straffeforfulgt uansett sosial status», sa Miriam.


  «Så politiet gjorde ikke jobben?» sa Signe.


  «Politiet gjør alltid jobben sin», sa Brekke, «men det er politiadvokaten og statsadvokaten som avgjør om det skal straffeforfølges. Som Miriam sa, så var ungdommene under den kriminelle lavalder, og da er det ikke så mye politiet kan gjøre.»


  «Du er jo forsvarer for søsteren», sa Håkon og så på Miriam. «Du står vel overfor samme problemstilling.»


  «Ikke helt. Eva Glad var ikke et offer her. Hun kan ikke påberope seg et …» hun tenkte seg om, «godt nok motiv for å handle som hun gjorde. At hun var glad i broren sin, er ikke noen unnskyldning.»


  «Men det er vel heller ikke at en er blitt mobbet i barndommen», sa Emil.


  Håkon nikket. «Nei, det kan vel i beste fall være en forklaring, men ikke en unnskyldning.»


  «Du, da?» spurte Signe og så på Bodil. «Er det en fredelig slutt på det gamle året?»


  «Ja.» Bodil løftet likørglasset og tok en slurk. «Enn så lenge. Vi har ikke noen alvorlige saker gående. Hvis vi ikke blir blandet inn i voldtektsbølgen som går for øyeblikket.»


  «Er det ham avisene kaller Skyggen?» spurte Miriam.


  Bodil nikket. «Ja. Men heldigvis er det sedelighetsavdelingens sak.»


  «Hvorfor kaller de ham Skyggen?» spurte Signe.


  «Så langt har han gjennomført tre voldtekter, og alle følger samme spor. Han finner kvinner som er alene hjemme og sniker seg inn om natten. Trer en hette over hodet på dem og voldtar dem. Tilnavnet Skyggen har han fått fordi ofrene bare oppfatter ham som en skygge, iført svart maske og svart kjeledress.»


  Signe skuttet på seg. «Det må være en skremmende opplevelse.»


  «Ja. Men enn så lenge har ofrene bare blitt lettere skadet.»


  «Dere tar ham vel til slutt, får vi håpe», sa Ellen og smilte til Bodil.


  «Ja, jeg håper også det. Jeg håper han blir tatt før noe alvorlig skjer. Forstå meg riktig. Da mener jeg tap av liv.»


  «Finnes det ingen spor?» sa Theodor.


  «Nei. Ingen vitner og ikke etterlater han seg biologiske spor heller. Han er dyktig», sa Bodil. «Han vet hvordan han skal gå fram. Han kjenner politiets arbeidsmetoder.»


  «Hvorfor begår menn voldtekter?» spurte Ellen.


  Theodor smilte. «Det er vanskelig så si. Jeg tror ikke at det er mulig å generalisere det. Det finnes heller ikke så mye dokumentasjon sett fra voldtektsmannens side. Det er helst fra ofrenes side, eller politiets notater.»


  «Men noe må vel gå an å forklare?» sa Signe.


  «Da jeg studerte kriminalpsykologi, leste jeg også noen avhandlinger om voldtekt. I dette tilfellet snakker vi vel om overfallsvoldtekter?» Theodor så på Bodil, som nikket.


  «Og da er det mye vanskeligere», fortsatte Theodor. «Da kan en jo spørre seg. Hvem begår voldtekt og hvorfor?»


  «Tror du det i det hele tatt er mulig å forklare det?» sa Brekke.


  «Nei. Eller … jeg tror det er vanskelig, fordi det kan også være en spontan handling.»


  «Ikke i dette tilfellet», sa Bodil. «Her snakker vi om planlagte voldtekter.»


  «Vi kan vel slå fast at en slik person umulig kan være normal», sa Ellen.


  Theodor nølte. «Det er litt avhengig av hvordan du definerer normal. Men for oss som aldri ville begått en voldtekt, vil det nok framstå som unormalt, men det sier likevel ikke noe om personen. Det kan like gjerne være en person som fungerer helt normalt i hverdagen, men som likevel er en voldtektsmann.»


  Riseth lo. «Sier du at det like gjerne kunne være deg eller meg, eller», han nikket mot Emil, «Brekke her?»


  «Ja.»


  Emil lo. «Det er vel ganske drøyt. Jeg bekjemper voldtekter. Jeg begår dem ikke.»


  Theodor smilte. «Det tror jeg ikke heller, men poenget er at det er vanskelig å si bare ved å treffe en person. Du ser det ikke på utsiden.»


  «Men er det ikke noen kriterier som går igjen?» sa Ellen. «Slik at vi kan bli advart på forhånd.»


  «Jeg ser for meg en person som ikke er ukjent med det kriminelle. Kanskje lav utdannelse, misbruk av alkohol eller rusmidler, og kanskje et utilfredsstillende seksualliv», sa Riseth. «Jeg kan også legge til en vanskelig barndom med vold og overgrep.»


  Theodor nikket. «Det er vel slik vi helst vil se dem, men det er ikke nødvendigvis sannheten.»


  «Og det er det som gjør det så vanskelig», sa Bodil.


  «I England var det en mann som jevnlig begikk voldtekter over en periode på sytten år», sa Theodor. «Det var bare en tilfeldighet at han ble avslørt. Den første voldtekten begikk han i 1992, og han ble først arrestert i 2009. Da hadde de sikret DNA-bevis som felte ham.»


  «Så uten DNA-prøvene ville de ikke avslørt ham?» sa Brekke.


  «Nei.»


  «Og det er en av utfordringene i disse voldtektene», sa Bodil. «Gjerningsmannen avgir ikke biologiske spor.»


  «Det kan vi takke internett og alle TV-seriene for», sa Håkon. «De kriminelle lærer hvordan de skal unngå å legge igjen beviser.»


  «Nettopp», sa Bodil.


  «Jeg nekter å tro at det ikke er mulig å lage en profil av en slik mann», sa Ellen.


  Theodor så på klokken. «Jeg har en mening om det. Vi har jo enda en time igjen til vi går over i det nye året, hvis dere vil høre?» Han kikket på Miriam, som ikke sa noe.


  «La oss høre?» sa Emil og løftet glasset med konjakk. «Det ene temaet kan vel være like bra som noe annet. Spesielt siden vi ikke kjenner hverandre fra før. Dette er jo noe vi kan enes om, så slipper jeg å sitte og vri hodet mitt for å finne noe fornuftig å si.»


  «Da trenger jeg i alle fall påfyll», sa Håkon og holdt fram det tomme glasset.


  Theodor reiste seg og skjenket konjakk til både Håkon og seg selv. Brekke fikk også litt mer i glasset. Theodor så på damene. «Noen av dere?» Han løftet likørflasken og så på Signe. Hun nikket, og han fylte på. Da alle hadde fått fylt opp glassene sine, la han en vedkubbe i peisen og satte seg igjen.


  Kapittel 2


  «Som du sa, Håkon», begynte Theodor, «så er de som blir tatt for voldtekt, ofte dømt for tidligere kriminelle forhold. De har også ofte opplevd vold, overgrep, omsorgssvikt eller traumer i oppveksten, og de lever ofte liv med ekstra belastninger som rusproblemer eller dårlig tilknytning til arbeidslivet, og de har ofte dårlig psykisk helse. Men … det blir for enkelt å forklare det slik. Jeg tror det er mange faktorer som spiller inn hos en voldtektsmann. Det finnes ikke en spesiell type mennesker som begår voldtekter. Variasjonen i atferd, personkarakteristika og situasjonsvariabler knyttet til voldtekt gjør det vanskelig å lage en konkret profil. Det finnes ikke nok dokumentert grunnlag for å kunne karakterisere personer som passer inn i våre stereotypier av menn som nattestid overfaller fremmede kvinner på gaten, eller bryter seg inn for å oppnå seksuell omgang ved bruk av vold og makt»


  «Det er én ting jeg reagerer på når voldtekt blir diskutert», sa Ellen. «Det er jo mannen som voldtar, men jeg opplever at det hele tiden blir satt fokus på at kvinner skal endre atferd. Jeg mener at alle kvinner har krav på å gå i fred uansett tid på døgnet og hvor vedkommende går. Vi oppfordres til å kle oss anstendig, holde oss edru og planlegge hjemturen. Slik burde det ikke vært.»


  «Det er jeg enig i», sa Miriam. «Kvinner er aldri skyld i voldtekt, men likevel ber man kvinnene om å innrette seg og holde seg unna visse områder når de skal hjem. Når skal det endre seg? Når skal vi kvinner slippe å være redd for å bli voldtatt?»


  «Akkurat», sa Ellen. «Som oftest dreier det seg om hva som er feil med kvinner som utsettes for seksuelle overgrep og voldtekt. Burde man ikke heller fokusere på hvorfor noen menn voldtar? Det påfører oss kvinner en tilleggsbyrde, og stigmatiserer oss. Vi skulle sluppet slike diskusjoner eller holdninger.»


  «Det er vi vel enig i, alle vi som sitter her», sa Riseth. «Men som advokat mener jeg også at holdningene til politiet og domstolene er viktige. I dag fører bare én prosent av anmeldte voldtekter til domfellelse. Det mener jeg gir et uheldig signal om at voldtektstilfeller ikke tas på alvor.»


  «Du kan være sikker på at vi tar det på alvor», sa Bodil.


  «Det bør være mer målrettet arbeid mot voldtekt som krever at fokuset rettes mot overgriperen, ikke offeret. Det vil være langt mer virkningsfullt å undersøke hva som gjør at noen menn voldtar, og hva skal vi gjøre med det for å forebygge voldtekter», sa Miriam.


  «Vi har», Håkon smilte til Signe, «tre flotte barn, en datter og to sønner. Jeg er av den formening at det forebyggende arbeidet må starte tidlig, det bør inn allerede i skolen, med fokus på grenser, holdninger og respekt for andre. Det arbeides altfor lite med det på skolene.»


  «Det er jeg enig i», sa Ellen. «Det må starte allerede der.»


  Theodor tok en slurk av konjakken og smilte over engasjementet temaet skapte.


  «Dessverre finnes det mange myter og fordommer om voldtekt i samfunnet vårt», sa han. «Slike voldtektsmyter svekker kvinners rett til å bestemme over egen kropp og seksualitet, og gjør det vanskeligere å forebygge overgrep. Kunnskap er makt, også når det gjelder voldtekt. Derfor er jeg helt enig med Håkon. Det burde vært mer fokus på det i skolen.»


  «Men hva kan motivet til disse mennene være?» sa Signe. «Er det bare å få seksuell tilfredsstillelse?»


  «Jeg tror», begynte Theodor, «at det kan være vanskelig å finne et konkret motiv for å voldta noen, og det vil være svært individuelt, både egne og psykologiske. Det finnes ingen … fasit. Noen gjør det fordi de har mindreverdighetskomplekser, eller for adrenalinkicket det gir, eller noen er rett og slett psykopater. Jeg tror …» han slo ut med hendene, «at variablene er mange.»


  «Men det må være mer enn det?» sa Signe.


  Theodor nikket. «Det kan også handle om kvinnehat og et ønske om å dominere. Bare for å nevne noen andre muligheter, så kan det være manglende innlevelse og empati, eller rett og slett et dårlig seksualliv. Eller menns fantasier om at kvinner ønsker å bli dominert. Frustrasjon over å aldri få en dame til sengs, gjør også at noen tar seg til rette når behovet blir for stort. Det kan være en uskyldig flørt på en pub der gjerningsmannen misforstår signalene og blir frustrert over å bli avvist. Overfallsvoldtekter forekommer oftest på kvelds- eller nattestid og i helgene, og de skjer ofte i forlengelsen av festrelaterte sammenhenger.»


  «Men ingen av de faktorene er noen unnskyldning», sa Signe.


  «Nei. Jeg nevnte bare noen av de mulige motivene som var til stede», sa Theodor.


  «Nå har vi jo også fått alle disse innvandrerne», sa Brekke. «Det gjør det ikke bedre.»


  Theodor smilte. «Majoriteten av de identifiserte gjerningspersonene i anmeldte voldtektssaker i Oslo, er norske statsborgere.»


  Brekke slo ut med hendene. «Men likevel.»


  «Jeg har nettopp lest en bok, eller en samling artikler er vel mer riktig å si, som heter Pene piker haiker ikke av Tove Stang Dahl», sa Miriam. «Der sier hun at voldtekt og andre seksuelle krenkelser er et angrep på kjønnsfriheten.»


  «Og med det mener hun?» sa Håkon.


  «At et angrep på kjønnsfriheten er et anslag mot viljesfriheten, i personlig og intim moralsk forstand. Det vil si retten til å avvise seksuelle tilnærmelser, til å unnlate å inngå i seksuelle forbindelser, og til selv å bestemme hvor langt erotisk lek og intimitet skal gå.»


  «Jeg er helt enig», sa Ellen.


  «Tilbake til det første spørsmålet», sa Signe. «Hvorfor voldtar menn, og hvem er de? Jeg mener helt klart at de på ha psykiske lidelser for å kunne gjennomføre en seksuell handling med makt.»


  «Menn med kognitive forvrengninger med mye innestengt sinne og aggresjon har ofte en fiendtlig innstilling til kvinner. Spesielt sterke og frie kvinner som tør å si sin mening. Da må de straffes», sa Theodor.


  «Jeg leste et stykke som gjaldt voldtekt», sa Bodil. «Da kom jeg over et uttrykk som het seksuell deprivasjon. Hvordan vil du forklare det?»


  Theodor lo. «Det er nok mange menn som opplever det, uten at de voldtar. Seksuell deprivasjon inntreffer når forventningene til seksuell aktivitet overstiger det de faktiske presterer. De urealistiske forventningene til hvor god en er i sengen, kan føre til frustrasjon og manglende seksuell tilfredsstillelse. Og det kan selvfølgelig senke terskelen for å begå voldtekt.»


  Bodil så på klokken. «Jeg hadde aldri trodd jeg skulle tilbringe nyttårsaften med å diskutere voldtekt.»


  «Noen ber om det selv også», sa Brekke.


  Ellen så på ham med store øyene. «Det mener du ikke. Tror du virkelig noen ber om å bli voldtatt? Skal ikke vi kvinner få lov til å kle oss og oppføre som vi vil uten at det skal være en invitasjon?»


  «Jo, beklager. Det kom litt feil ut. Men det jeg mener, er at en vet ikke hva som trigger en voldtektsmann. En burde være litt mer forsiktig.»


  «Så du mener det er kvinnenes ansvar?» sa Ellen.


  Brekke trakk lett på skuldrene. «Kanskje. Jeg var involvert i en del voldtektssaker da jeg jobbet i Oslo. Der opplevde jeg mye forskjellig. Blant annet så opplevde vi at kvinner ofte lyver om voldtekt, for eksempel av hevnårsaker eller fordi de er gift eller i parforhold og har hatt et tilfeldig eventyr som de ikke vil ta ansvar for.»


  «Når du sier ofte. Hva vil det si?»


  Brekke trakk på skuldrene.


  «Der finnes studier», sa Håkon, «hvor det spekuleres i om dette illustrerer at kvinner lyver om voldtekt, eller om det reflekterer politiets holdninger. Jeg tror heller det er omvendt», fortsatte han. «Problemet er ikke at politiet bombarderes med usanne voldtektsanklager, men at de fleste kvinner som utsettes for voldtekt, ikke anmelder det.»


  «Jeg er helt enig», sa Bodil.


  «Men kan dere forklare hvorfor svært mange av voldtektsofrene faktisk er kvinner fra lavere sosiale klasser, som har dårlig rykte, er utagerende og anses for å være promiskuøse», sa Brekke og lente seg tilbake mens han tok en slurk av konjakken.


  «Mener du at kvinners atferd og påkledning fremprovoserer voldtekt. Sier du at voldtektsofre selv er skyld i det de har blitt utsatt for?» Det gnistret i øynene til Ellen. «Mener du at menn ikke er i stand til å kontrollere sine egne seksuelle drifter, og at det dermed fritar dem ansvaret.»


  Brekke lo av Ellens reaksjon. «Nei, det er ikke det jeg mener. Men hvis du leser rapportene om voldtekter som er begått, er det noe som går igjen. Blant annet at dette er kvinner som flørtet åpenlyst, var beruset og utfordrende kledd.»


  «Og …?» kom det inkvisitorisk fra Ellen. Hun var også blitt rød i ansiktet. «Jeg opplever det veldig rart å høre det fra en politimann. Får du den ikke til å stå uten at du må bruke makt?»


  Brekke ble rød i ansiktet. «Menn blir hele tiden framstilt som den store stygge ulven, men noen ganger ber kvinnene om det også.»


  «Herregud», kom det fra Ellen. Stemmen hennes lød hissig. «Mener du at det finnes unnskyldninger for å ta noen med makt?»


  «Noen kvinner ønsker det.»


  Ellen målte Brekke med blikket. «Jeg synes synd på deg hvis det er slik du føler det. Jeg oppfatter det som om du ser ned på kvinner. Eller har du problemer med å få deg et nummer?» Stemmen til Ellen var hånlig.


  Brekke stirret på Ellen et lite øyeblikk, så holdt han opp begge hendene. «Ok. Jeg gir meg. Jeg unnskylder ikke, men i alt det som er sagt, kan det være greit med en motvekt også. Dere kvinner burde lære av oss menn. Dere er altfor emosjonelt styrt. Vi menn greier å holde oss objektive selv når vi snakker om følelsesrelaterte tema.»


  «Nå synes jeg du går vel langt, Emil», sa Bodil skarpt.


  Theodor så betenkt på Brekke. Han var mer overrasket over forakten som lå i tonefallet til Brekke, enn selve ordene.


  «Nå er det nok voldtekt», sa Miriam. «Jeg føler det begynner å bli vel personlig.» Stemmen hennes ble nesten overdøvet av bråket fra utsiden fra alle rakettene, og lukten av krutt drev inn vinduet som sto på klem. «Nå begynner klokken å nærme seg tolv. Finner du fram sjampanjen, Theodor.»


  Theodor hentet sjampanjen mens Miriam fant fram nye glass. Alle reiste seg og fikk hvert sitt glass i hånden mens Theodor åpnet sjampanjen med et smil og fylte i glassene.


  «Vi teller ned», sa Miriam og pekte på det store vegguret. «Ti, ni, åtte, sju, seks, fem, fire, tre, to, en. Godt nytt år!» Alle løftet glassene og drakk og klemte hverandre. Stemmene deres ble overdøvet av bråket av fyrverkeri og raketter som eksploderte på utsiden.


  «Vi kler på oss og går ut på framsiden og ser på alle rakettene», sa Theodor.


  «Ellen er en veldig hyggelig dame», sa Theodor da han og Bodil sto for seg selv på trappen. Han skottet ned mot den omtalte kvinnen som sto og snakket med Miriam, Brekke og det andre paret på fortauet. Alle med hvert sitt glass sjampanje i hånden. Omkranset av naboer som alle skulle ønske dem godt nytt år.


  «Hun er en fantastisk dame», sa Bodil med varme i stemmen. Hun nølte litt. «Jeg kan fortelle deg en hemmelighet. Bare til deg og Miriam, for vi vil ikke at andre skal vite om det ennå. I løpet av nyåret skal vi flytte sammen. Vi er for gamle til å kaste bort mer tid. Vi kommer til å forlove oss også.»


  «Bra for dere», sa Theodor.


  «Men enn så lenge er det kun du som vet det, og jeg vil at det skal være slik.»


  «Ikke noe problem. Men Miriam kan få vite det?»


  «Bare Miriam.»


  Theodor kikket opp mot himmelen, der den ene raketten etter den andre eksploderte i alle farger. Bråket fra alle rakettene smalt mellom husveggene, og kruttrøyken drev mot dem. Han tok en slurk av glasset. Gjennom den åpne døren bak dem tonet stemmen til Åge Aleksandersen ut til dem.


  Mange tåra, tunge stunde, e æ redd førr at det blir


  «Hvordan tror du det nye året blir? Slik som Aleksandersen synger om, eller?» sa Theodor og smilte.


  «Nei. Det tror jeg ikke. Jeg tror det blir et fantastisk år.»


  Theodor skottet på henne. «Er du lykkelig, Bodil?»


  «Ja. Nå er jeg det. Endelig føler jeg at jeg har funnet den rette som jeg kan leve med.» Hun så på ham med øyne som strålte.


  Han la armen rundt skulderen hennes og klemte. «Det unner jeg deg, Bodil.»

